[pic] | КОМИСИЯ НА ЕВРОПЕЙСКИТЕ ОБЩНОСТИ |

Брюксел, 23.1.2008

COM(2008) 24 окончателен

2008/0012 (ACC)

Предложение за

РЕШЕНИЕ НА СЪВЕТА

за определяне на позицията на Общността в рамките на Генералния съвет на Световната търговска организация относно присъединяването на Република Украйна към Световната търговска организация

(представено от Комисията)

ОБЯСНИТЕЛЕН МЕМОРАНДУМ

Преглед на условията за присъединяване на Украйна към СТО

I. ВЪВЕДЕНИЕ

Членовете на Световната търговска организация (СТО) и Република Украйна достигнаха заключителния етап от споразумението относно условията за присъединяване на Украйна към организацията. Това се случва след 14 години на водене на преговори, започнали с подаването на заявление от страна на Украйна за присъединяване към СТО през 1993 г. Следва да бъде изготвено решение на Съвета за одобряване на условията за присъединяване на Украйна, преди ЕС да може да подкрепи официално влизането на Украйна.

По-долу е представено кратко изложение на условията за присъединяване.

II. КРАТКО ИЗЛОЖЕНИЕ НА УСЛОВИЯТА ЗА ПРИСЪЕДИНЯВАНЕ НА УКРАЙНА КЪМ СТО ПО ОТРАСЛИ

Промишлени стоки

Средният размер на началните обвързани мита (IBR) на Украйна възлиза на 4,91% и ще бъде намален до 4,81% крайни обвързани мита (FBR). Само за 226 линии е въведен период на прилагане между 1 и 5 години. Това води до средна продължителност на стабилизационния период от 0,05 година. Само за 71 тарифни линии митническите ставки ще възлизат на 15% или повече. 5 линии ще останат на най-високото равнище от 25%. Всички тарифи ще са обвързани.

Що се отнася до секторните инициативи, ще бъдат премахнати тарифите върху продуктите на информационните технологии, хартия, медицинско оборудване, мебели и играчки. В другите секторни инициативи тарифите спадат под 1% (селскостопанско оборудване ( 0,71%, строително оборудване ( 0,35%, стомана (MSA) ( 0,22% и фармацевтични продукти ( 0,05%). Хармонизацията на химикалите ще бъде на равнище 5,32 %.

Тарифите на машини и апаратура ( най-интересните отрасли за ЕС, ще възлизат на 5,33%. Тарифите върху превозни средства и части за тях ще възлизат на 7,97%.

Селскостопански стоки

За селскостопански стоки средният размер на началните обвързани мита (IBR) възлиза на 11,05% и ще бъде намален до 10,61%. В селското стопанство само 20 тарифни линии имат период на прилагане (2 години). Най-високите ставки са за слънчогледово олио ( 30% и захар ( 50%.

Услуги

Украйна поема задължения, които ще позволят конкуренцията между местните и чуждите доставчици на услуги в практически всички отрасли и подотрасли, което ще донесе предимства както за украинската икономика, така и за икономиката на ЕС ( водещ световен износител в тази област.

Чуждите доставчици на услуги няма да бъдат изправени пред каквито и да е количествени или дискриминационни ограничения в ключови отрасли на услугите, като:

- професионални услуги,

- преобладаваща част от бизнес услугите,

- пощенски и куриерски услуги в области, които не са запазени за националния монопол,

- далекосъобщителни услуги,

- строителни услуги,

- дистрибуторски услуги,

- услуги, свързани с околната среда,

- туристически услуги,

- преобладаваща част от финансовите услуги, и

- преобладаваща част от транспортните услуги, включително тръбопроводен транспорт.

Няколкото отрасли, за които Украйна не поема задължения, включват услуги в областта на разследването и сигурност, аудиовизуалните услуги, космическия транспорт и тласкателните и буксирни услуги за морски и железопътен транспорт. Задълженията за пътнически и товарен железопътен транспорт са ограничени до потреблението на тези услуги в чужбина. За застрахователните услуги Украйна запазва ограничения за трансграничното им предлагане, подобни на ограниченията на останалите членове на СТО и ще позволи откриване на местни клонове едва пет години след присъединяването си към СТО, като запази някои ограничения.

Протоколни задължения

През последния, многостранен етап от процеса за присъединяване членовете на СТО колективно се стремяха да осигурят общата съвместимост на търговските закони и институции на Украйна с разпоредбите и спогодбите на СТО, посочвайки ги в протокола за присъединяване и в доклада на работната група. Следните въпроси са от особен интерес за ЕС:

Политика на ценообразуване.

Украйна е поела задължение да не прилага за който и да е вносен продукт изисквания за задължителна минимална цена. След присъединяването всички такси за железопътен превоз ще се прилагат на недискриминационна основа за стоките, превозвани между местни дестинации, без значение дали са внесени, за износ или транзитни.

Такси за алкохолни лицензи

Украйна промени законодателството си, за да може равнището на лицензионните такси за внос и износ на алкохолни напитки и тютюневи изделия да достигне 780 UAH (104 EUR), чийто размер е съизмерим на стойността на предоставените услугите и затова съответства на член VIII от ГАТТ 1994 г.. Украйна пое задължение да поддържа това равнище от датата на присъединяването.

Приложение на вътрешните такси към вноса

Украйна промени законодателството си, за да премахне дискриминационния акцизен режим за вносни алкохолни напитки. Премахнато е освобождаването от ДДС, предоставено на автомобилостроителната, корабостроителната и самолетостроителната промишлености. Украйна пое задължение след присъединяването да запази това положение и да прилага вътрешните си такси в съответствие с правилата на СТО.

Система на вносни лицензии

Украйна промени законодателството си, за да приведе процедурите за лицензиране на вноса в съответствие с правилата на СТО, включително Споразумението за процедурите по лицензиране на вноса. Повечето разпоредби относно инструментите на СТО в тази област вече са транспонирани в националното законодателство, като малкото останали разпоредби ще бъдат приети при присъединяването.

Митническа оценка

Украйна пое задължение да прилага след присъединяването разпоредбите на СТО относно митническата оценка. Украйна няма да използва за оценяването на вноса никаква форма на референтни минимални цени или схеми на фиксирана оценка и всички използвани методи на оценка ще бъдат в съответствие с методите, предвидени в Споразумението на СТО за прилагане на член VII от ГАТТ 1994 г..

Износни мита

Украйна пое задължение постепенно да намали значително износните мита, наложени на скрап, кожи с косми и кожи без косми, жив добитък и маслодайни семена в рамките на период от 5 до 8 години. След присъединяването графиците на намаление и по-ниските равнища на митата ще бъдат обвързани.

Субсидии

Украйна промени законодателството си, за да премахне всички несъвместими със СТО субсидии, предоставяни на автомобилостроителната, корабостроителната и самолетостроителната промишлености. Украйна пое задължение да не въвежда каквито и да е подобни субсидии в бъдеще. Към датата на присъединяване Украйна ще предостави на СТО нотификация за субсидиите.

Транзит

След присъединяването Украйна ще прилага всички свои закони, разпоредби и други мерки, регулиращи транзита на стоки (включително енергия) и таксите за транзитен превоз на стоки в съответствие с разпоредбите на член V от ГАТТ 1994 г. и други имащи отношение разпоредби от Споразумението за СТО.

Права върху интелектуална собственост

По отношение на географските указания Украйна предвижда съвместното съществуване при определени обстоятелства на географските указания с предишни търговски марки в съответствие с член 17 от Споразумението TRIPS. Наред с това Украйна предоставя на гражданите на държавите-членки на СТО същата защита на правата на географски указания, както и на украинските граждани. По отношение защитата на данните Украйна предвижда петгодишна защита за фармацевтични продукти и десетгодишна защита на химикали, използвани в селското стопанство. Относно упражняването на права върху интелектуалната собственост Украйна пое подробни задължения, които отразяват разпоредбите на съответната директива на ЕО.

III. ПРЕПОРЪКИ

Комисията препоръчва представените за одобрение пред Съвета условия за присъединяването на Република Украйна към СТО като балансиран и амбициозен пакет от задължения за отваряне на пазара, който ще донесе съществени ползи както на Украйна, така и на търговските ѝ партньори от СТО.

2008/0012 (ACC)

Предложение за

РЕШЕНИЕ НА СЪВЕТА

за определяне на позицията на Общността в рамките на Генералния съвет на Световната търговска организация относно присъединяването на Република Украйна към Световната търговска организация

СЪВЕТЪТ НА ЕВРОПЕЙСКИЯ СЪЮЗ,

като взе предвид Договора за създаване на Европейската общност, и по-специално член 133, параграф 1 и член 133, параграф 5 във връзка с член 300, параграф 2, алинея втора от него,

като взе предвид предложението на Комисията,

като има предвид, че:

(1) На 20 ноември 1993 г. правителството на Република Украйна подаде заявление за присъединяване към Споразумението за създаване на Световната търговска организация (СТО), в съответствие с член XII от това споразумение.

(2) На 17 декември 1993 г. беше създадена работна група по присъединяването на Украйна, с цел постигането на съгласие относно условията за присъединяване, които са приемливи за Република Украйна и за всички членове на СТО.

(3) Комисията, от името на Общността, договори поемането от страна на Република Украйна на поредица подробни задължения за отваряне на пазара, които са от особено важно значение за Общността, както е изложено в меморандума, договорен между преговарящите страни на Република Украйна и на Комисията на 17 март 2003 г.

(4) Тези задължения са понастоящем включени в протокола за присъединяване на Република Украйна към СТО.

(5) Присъединяването към СТО се очаква да допринесе в положителна и дълготрайна насока за процеса на икономическа реформа и устойчиво развитие на Република Украйна.

(6) Следователно протоколът за присъединяване следва да бъде одобрен.

(7) Член XII от Споразумението за създаване на СТО предвижда, че условията за присъединяване следва да бъдат съгласувани между присъединяващия се член и СТО и че Министерската конференция на СТО одобрява условията за присъединяване от страна на СТО. Член IV.2 от Споразумението за създаване на СТО предвижда в интервалите между срещите на Министерската конференция нейните функции да се поемат Генералният съвет.

(8) Следователно е необходимо да бъде установена позицията, която ще заеме Общността в рамките на Генералния съвет,

ПРИЕ НАСТОЯЩОТО РЕШЕНИЕ:

Член единствен

1. Позицията, която ще заеме Общността в рамките на Генералния съвет на СТО относно присъединяването на Република Украйна към СТО, е да одобри присъединяването.

2. Тази позиция ще бъде изразена от Комисията от името на Общността.

Съставено в Брюксел на […] година.

За Съвета

Председател

[…]